आतंकियों ने अनंतनाग में एक शख्स को गोली मारी, उधमपुर का रहने वाला था दीपू
Jammu Kashmir Anantnag Target Killing Case;  जम्मू-कश्मीर के अनंतनाग में सोमवार देर शाम आतंकियों ने एक नागरिक की गोली मारकर हत्या कर दी। मरने वाले की पहचान दीपू नाम के शख्स के रूप में हुई है
जम्मू-कश्मीर के अनंतनाग में सोमवार शाम आतंकियों ने एक नागरिक की गोली मारकर हत्या कर दी। मरने वाले की पहचान दीपक कुमार (दीपू) के रूप में हुई है। दीपू जम्मू के उधमपुर का रहने वाला था और अनंतनाग के जंगलात मंडी में सर्कस मेले में काम करता था। वह नगर से पानी लेने गया तभी आतंकवादियों ने उसे बहुत पास से गोली मार दी।
गोली मारने के बाद आतंकी घटनास्थल से भाग गए। बाद में दीपू को अस्पताल ले जाया गया जहां डॉक्टरों ने उन्हें मृत घोषित कर दिया। घटना के तुरंत बाद पुलिस ने सर्च ऑपरेशन शुरू किया और आतंकवादियों को पकड़ने के लिए इलाके में फोर्स बढ़ा दिया।
दीपू के भाई ने बताया कि 26 साल का दीपू परिवार में इकलौता कमाने वाला था। कल ही उससे फोन पर बात हुई थी। उसने कहा था कि घर खर्च के लिए कुछ पैसे भेजेगा। पिछले चार साल से मेरी आंखें खराब हैं। मेरे पिता को दिखाई नहीं देता है, वे काम नहीं कर सकते। हम न्याय चाहते हैं।'
वारदात के विरोध में अनंतनाग सिविल सोसाइटी ने मंगलवार को अनंतनाग में विरोध प्रदर्शन किया।
इस साल नागरिकों की हत्या का दूसरा मामला
इस साल जम्मू-कश्मीर में आतंकवादियों द्वारा आम नागरिकों को निशाना बनाने का यह पहला मामला नहीं है। फरवरी में आतंकियों ने पुलवामा में एक कश्मीरी पंडित की हत्या कर दी थी। मृतक संजय शर्मा अपने गांव में गार्ड का काम करते थे। सुबह के वक्त वह ड्यूटी से लौट रहे थे। तभी आतंकियों ने उन पर फायरिंग कर दी और उनकी मौत हो गई।
पूर्व CM महबूबा मुफ्ती ने घटना की निंदा की
जम्मू-कश्मीर की पूर्व CM महबूबा मुफ्ती ने इस घटना की निंदा करते हुए कहा, अनंतनाग में एक निर्दोष नागरिक पर एक और हमले से गहरा दुख हुआ। दुख की इस घड़ी में परिवार के साथ मेरी संवेदना हैं। यह भारत सरकार की नीति के बारे में बहुत कुछ बताता है जो जम्मू-कश्मीर में एक बड़ी विफलता रही है।
2022 में भी बाहर से आए मजदूरों की हत्या की थी
पिछले साल नवंबर में उत्तर प्रदेश के कन्नौज जिले के रहने वाले दो मजदूरों की शोपियां में आतंकियों ने हत्या कर दी थी। शोपियां के हरमेन में आतंकियों ने ग्रेनेड फेंका था जिसमें मोनीश कुमार और राम सागर नाम के दो मजदूर घायल हो गए थे। घायलों ने अस्पताल में दम तोड़ दिया था।
पिछले साल अगस्त में जम्मू-कश्मीर के बांदीपोरा जिले में आतंकवादियों ने बिहार के एक माइग्रेंट की गोली मारकर हत्या कर दी थी। बिहार के मधेपुरा के 19 साल के जुलाहा मोहम्मद अमरेज को आतंकियों ने गोली मार दी थी।
ये खबर भी पढ़ें...
डांगरी में टारगेट किलिंग करने वाले आतंकी राजौरी में छिपे:कश्मीर पुलिस बोली- पता बताने वालों को 10 लाख इनाम
1 जनवरी को राजौरी के डांगरी गांव में आतंकियों के हमले में सात लोग मारे गए थे, जबकि 14 घायल हो गए थे। आतंकवादियों ने कुछ घरों में गोलियां चलाईं थी, जिसमें दो भाई समेत पांच लोगों की मौत हो गई थी। उसके एक दिन बाद ही IED ब्लास्ट में दो बच्चियों की मौत हो गई थी। पढ़ें पूरी खबर...